जगदलपुर जाने में बचेगा आधा घंटा, घाट पर जाम से भी निजात
नए बायपास से जगदलपुर जाने वाले लोगों के 30 मिनट बचेंगे। नई फोरलेन सड़क पर केवल दो कर्व होने से यातायात बाधित नहीं होगी। जाम की समस्या नहीं रहेगी। मौजूदा केशकाल घाट में सड़क की चौड़ाई 21 से 25 फीट है। इस वजह से आए दिन जाम की समस्या रहती है। इसे दूर करने के लिए मोड़ की चौड़ाई 40 फीट की जा रही है। घाट के मोड़ क्रमांक 2, 3, 6 और 10 पर खतरा कम करने 1200 मीटर की रिटेनिंग वॉल भी बनाई जा रही है।
आधे हिस्से में काम हो चुका है। पीडब्ल्यूडी के अधिकारियों के अनुसार, हेयर पिन मोड़ होने के कारण जाम की समस्या ज्यादा रहती है। कई बार ओवरलोड गाड़ियां मोड़ पर ही फंस जाती है। इस कारण लोगों को कई घंटे तक जाम का सामना करना पड़ता है। 28 फरवरी को ही ट्रेलर पलटने से सात घंटे तक जाम रहा। सुबह 4 बजे ट्रेलर हटाने के बाद लोगों को राहत मिली। इस दौरान बसों में सैकड़ों यात्री भी फंसे रहे। यहां हर महीने औसतन 10 दिन जाम लगता है। पिछले साल अगस्त में जाम एक एंबुलेंस फंस गई थी जिससे समय पर इलाज नहीं मिलने से एक मरीज की मौत हो चुकी है।
499 करोड़ रुपए प्रोजेक्ट का हिस्सा
केशकाल घाटी की सड़क राष्ट्रीय राजमार्ग-30 में है, इसलिए बाईपास बनाने का पूरा खर्च केंद्र सरकार दे रही है। फिलहाल एनएच-30 पर 53 किलोमीटर सड़क बनाने का काम चल रहा है। इसके लिए केंद्र से 499 करोड़ रुपए मिल चुके हैं। इसी प्रोजेक्ट का हिस्सा बाईपास सड़क भी है।
समय-सीमा में काम पूरा करने के निर्देश
बायपास के काम को समय-सीमा में पूरा करने के लिए हर महीने बैठक हो रही है। तीन महीने में समीक्षा हो रही है। पिछले महीने ही पीडब्ल्यूडी मंत्री राजेश मूणत ने ठेका कंपनी को काम में तेजी लाने का निर्देश दिया है। कांकेर एसडीओ संतोष नेताम ने बताया कि इस प्रोजेक्ट को रिकॉर्ड समय में पूरा करने का लक्ष्य रखा गया है।
पर्यटन केंद्र के रूप में विकसित करने की योजना
बायपास सड़क छह किलोमीटर तक जंगल और घाटी से होकर गुजरेगी। इस क्षेत्र को पर्यटन केंद्र के रूप में विकसित करने की योजना है। इस रूट पर दो जगह 215 और 200 मीटर के पुल के माध्यम से दो पहाड़ों को जोड़ा जा रहा है। जल स्रोतों को संरक्षित किया जाएगा। अधिकारियों का कहना है, नई सड़क से बस्तर में व्यवसायिक गतिविधियां भी बढ़ेंगी। वाहनों की संख्या में ईजाफा होगा।
दो जगह 215 और 200 मीटर के पुल से दो पहाड़ों को जोड़ा जा रहा है
अगले साल तक रायपुर के लोगों को चार घंटे में जगदलपुर पहुंचाने का लक्ष्य है। समय-सीमा में काम पूरा करने के लिए ठेकेदार को हर महीने का लक्ष्य दिया गया है। उससे प्रोग्रेस रिपोर्ट ली जा रही है। इसे पूरा नहीं करने पर पेनाल्टी लगाएंगे। छत्तीसगढ़ का यह पहला प्रोजेक्ट है जिसमें क्वालिटी की समीक्षा हर तीन महीने में हो रही है। राजेश मूणत, पीडब्ल्यूडी मंत्री, छत्तीसगढ़ शासन
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva